sinarproject/legisdata huggingface dataset:
Pertanyaan 124: KOHIJRAH MART
Dewan Undangan Negeri: selangor, Tahun 2020, Sesi 2
Pertanyaan oleh: Y.B. TUAN MOHD ZAWAWI BIN AHMAD MUGHNI (N49 SUNGAI KANDIS)
Jawapan oleh: Y.A.B. Dato' Menteri Besar

Y.B. TUAN MOHD ZAWAWI BIN AHMAD MUGHNI

Apakah perancangan kerajaan untuk menyediakan pelantar peruncitan seperti Kohijrah Mart dan apakah strategi mempromosi produk kepada rakyat?

Berapakah jumlah usahawan yang telah menyertai Kohijrah Mart dan jumlah yang telah berjaya?

Berapakah nilai jualan Kohijrah Mart sejak ditubuhkan?

Y.A.B. Dato' Menteri Besar

a) Kerajaan Negeri Selangor telah melancarkan Rantaian e-Bekalan Digital Selangor (SELDEC) bagi membantu meningkatkan pendapatan usahawan Industri Kecil dan Sederhana (IKS) serta pengusaha luar bandar. SELDEC merupakan kerjasama bersama PKNS, PKPS, KOHIJRAH bersama Kerajaan Negeri dan MMAG Holding Berhad bagi mencari usahawan yang berpotensi untuk menyertai program ini. Majlis perasmian dan pelancaran SELDEC serta upacara Penyerahan dokumen kolaborasi antara MMAG Holding Berhad dengan PKNS, PKPS, dan KOHIJRAH telah diadakan pada 3 Oktober 2019 bertempat di Bangunan Sultan Salahuddin Abdul Aziz Shah.

SELDEC bertujuan menangani isu berkaitan ekosistem rantaian pengurusan perniagaan dengan memanfaatkan sumber sedia ada, mengurangkan kos ktiaran hayat pegangan produk dan mengurangkan isu orang tengah. Sistem itu menjadi lebih mudah sekaligus menjana keuntungan yang lebih baik kepada pengusaha dan usahawan luar bandar. Ia juga memberikan pendapatan sampingan kepada kurier yang menghantar barangan.

SELDEC dikuasakan dengan penggunaan aplikasi digital bagi membantu usahawan dan pengguna menmpah barangan yang diingini secara terus. Bagi fasa awal pembangunan SELDEC, focus adalah untuk meningkatkan kefahaman melalui beberapa sesi taklimat dan latihan yang dihadiri golongan usahawan IKS dari serata Selangor.

Kohijrah Mart turut menggunakan system yang telah disediakan oleh SELDEC.

Jumlah usahawan yang telah menyertai Kohijrah Mart adalah seramai 441 orang dan jumlah yang telah berjaya belum dapat diukur kerana kajian belum dilaksanakan. Sehingga kini, kebanyakan barangan usahawan yang diletakkan di Kohijrah Mart mendapat sambutan pelanggan.

Jumlah anggaran pendapatan bulanan Kohijrah Mart adalah di antara RM 100,000.00 sehingga RM 200,000.00.